Wit boere begin internasionale regsinisiatief teen ZimbabweZimbabwe Wit boere wie se plase met geweld van hulle weggeneem is deur ondersteuners van pres. Robert Mugabe in Zimbabwe, het ŉ “internasionale regsinisiatief” van stapel gestuur om geregtigheid en vergoeding te soek vir die verlies van hul plase en lewensbestaan. Ben Freeth, woordvoerder van die SADC Tribunal Watch, het gesê die aksie het ook ten doel om die voortgesette plaasbesettings wat die ekonomie teister te beëindig. Volgens Freeth het die grondgrype, wat dikwels gewelddadig is, reeds duisende boere van hul plase gedwing en hulle en hul werkers sonder heenkome gelaat. Slegs ŉ paar honderd van die 4 500 wit boere in Zimbabwe is nog op hul plase oor. “Ons het ŉ finale en bindende uitspraak van die SAOG-tribunaal in 2008 in ons besit wat dit duidelik maak dat boere billik vergoed moet word deur die Zimbabwiese regering vir die grond wat hulle gevat het. Die regering minag tans daardie uitspraak,” het Freeth gesê. Freeth meen dat indien die “kultuur van straffeloosheid” nie tot ’n einde kom nie, geen beleggings in die land gedoen sal word nie en die ekonomiese krisis net sal vererger. “Sonder eiendomsreg en die oppergesag van die reg sal ons negatiewe trajek as ’n mislukte staat versnel.” Volgens Freeth is daar op 16 en 17 Augustus amptelike kennisgewings van die regsininisiatief op pres. Mugabe, drie kabinetsministers en die Zimbabwiese regering beteken. Freeth het gesê die burgerregtewaghond AfriForum staan hulle by met die regsinisiatief.